KRUŠNA MRVA

Danas sam sva u srce umotana

U osjećaja svežanj sapeta

I k'o krušna mrva tiha

I čekam da me nečiji krupni topli

prsti proberu i sa slatkoćom

strpaju u usta

Molitva sam koja se ne prebire već stoji

neizrečena na usnama

Pogled sam koji je pun odbljesaka

Kao staklarev izlog

U kom se slike prelamaju iz toliko

različitih kutova

A sve ne stanu

I vrč sam glineni

tvrd a krhak

samo me boja moja pokriva

a sve boli dok se voda izljeva

Danas mi put što vijuga izmiče

A ja mu se rugam

dok namičem zavjese od sutra

Ja ne idem baš nikud

I u svežnju tih osjećaja biram

ostati baš to... tiha krušna mrva.

Sandra. rujan 2018.